# Ferran Falcó i Isern

Ferran Falcó i Isern (Badalona, 31 de juliol de 1969) ha estat un polític català, militant de Convergència Democràtica de Catalunya, regidor a l'Ajuntament de Badalona (2003-2016) i diputat al Parlament de Catalunya per Convergència i Unió (2011-2015). El 2021 va passar a treballar en el sector privat.

## Biografia

Casat i pare de dues filles. Llicenciat en Història Moderna per la Universitat de Barcelona, màster en comunicació i noves tecnologies per la Universitat Abat Oliba CEU, i amb diversos postgraus, entre ells un en comunicació política i electoral per la Universitat Autònoma de Barcelona. A més a més, està diplomat en direcció estratègica de la comunicació, i funció gerencial a l'administració pública per ESADE.
Milità a CDC des de l'any 1987. Inicià la seva trajectòria a la Joventut Nacionalista de Catalunya. De 1996 a 1999 treballà a la secretaria d'Organització de CDC. Va ser regidor a l'Ajuntament de Badalona des del 2003 fins a 2016, i president del grup municipal local de Convergència i Unió des del mateix any. Falcó també va presidir la Federació de Barcelona Comarques de CDC.
Durant el mandat entre 2007-2011 fou primer tinent d'alcalde i regidor del districte 6 de Badalona. Durant aquesta etapa, Falcó va impulsar l'aprovació de l'Ordenança de Civisme a la ciutat, que incloïa sancions més dures contra accions incíviques a la via pública, l'ampliació de la plantilla de la Guàrdia Urbana en tres promocions fins als setanta-un nous agents, que va permetre la creació d'unitats especialitzades com la Unitat de Civisme (UCI), la Unitat de Convivència (UCO), o la Unitat de Comer (UCOM), així com la modernització del sistema informàtic de l'Ajuntament i la creació d'un nou portal web basat en el principi de l'Open Data.
Falcó va estar imputat en el cas ADIGSA, tot i que sempre va remarcar que no coneixia les pràctiques que presumptament es duien a terme a l'empresa. El setembre de 2013, el Tribunal Superior de Justícia de Catalunya (TSJC) va arxivar la causa contra ell. Vuit anys i mig després de la seva imputació, el tribunal considerava que no hi havia cap indici ni fonament per a mantenir el polític badaloní en el procés, que continuava pendent d'obertura de judici. Falcó va manifestar el seu agraïment pel suport rebut durant els més de vuit anys i mig en què va estar imputat. El 14 de gener de 2016 va ser nomenat secretari general de Territori i Sostenibilitat del nou govern català, amb això va deixar el càrrec de regidor a l'Ajuntament de Badalona.
Com a diputat al Parlament de Catalunya va presidir la comissió de Benestar Social, i va exercir de portaveu de CiU a la comissió d'estudi sobre el final de les caixes d'estalvi, a més de ser ponent de la llei que gravava els pisos buits, entre altres responsabilitats.
Com a secretari general del Departament de Territori i Sostenibilitat va estar sota la direcció dels consellers Josep Rull i Andreu i Damià Calvet i Valera, i entre altres responsabilitats, va presidir la comissió de liquidació del contracte d'Aigües Ter-Llobregat, la comissió d'impuls a la metodologia BIM (de l'anglès building Iinformation modelling, modelatge d'informació de construcció), i va ocupar-se de la renovació dels contractes-programa de l'Institut Cartogràfic i Geològic de Catalunya, del Centre Internacional de Mètodes Numèrics, i del Centre de Recerca Ecològica i Aplicacions Forestals.
El 27 de maig de 2021 va cessar com a secretari general del Departament de Territori i Sostenibilitat i es va incorporar a l'empresa privada. És president de CIMNE Tecnologia SA.

## Referències

* 1 2 3 «Ferran Falcó | Elecciones Autonómicas y Municipales 2011» (en castellà). ABC [Consulta: 20 juliol 2013].
* 1 2 3 4 «Ferran Falcó i Isern». Parlament de catalunya. Arxivat de l'original el 20 de juliol 2013. [Consulta: 22 juliol 2013].
* ↑ Un any de l'ordenança de Civisme : http://www.ferranfalco.cat/2009/12/balanc-del-primer-any-de-lordenanca-de-civisme-fortaleses-i-debilitats/ Arxivat 2013-11-12 a Wayback Machine.
* ↑ «https://seu.badalona.cat/portalWeb/badalona.portal?_nfpb=true&_pageLabel=detall_noticia&dDocName=AJB015909#wlp_detall_noticia». Arxivat de l'original el 2013-11-12. [Consulta: 12 novembre 2013].
* ↑ «Les unitats especialitzades de la Guàrdia Urbana de Badalona han obert 162 accions preventives durant el passat mes de juny». Ajuntament de Badalona, 08-07-2010. Arxivat de l'original el 2016-09-11. [Consulta: 6 juliol 2022].
* ↑ «En marxa el nou portal web de l’Ajuntament de Badalona, en fase de proves». Ajuntament de Badalona, 26-10-2010. Arxivat de l'original el 2016-09-11. [Consulta: 6 juliol 2022].
* ↑ RIART, Montse «Ferran Falcó diu al TSJC que només tenia un càrrec representatiu a ADIGSA». Cadena SER, 22-05-2013 [Consulta: 22 juliol 2013]. Arxivat 12 de novembre 2013 a Wayback Machine. «Còpia arxivada». Arxivat de l'original el 2013-11-12. [Consulta: 22 juliol 2013].
* ↑ «El TSJC arxiva la causa contra Ferran Falcó en el cas Adigsa». Ara, 08-09-2013. [Consulta: 6 juliol 2022].
* ↑ http://www.ara.cat/politica/interlocutoria-Ferran_Falco-CiU-TSJC_ARAFIL20130906_0003.pdf Arxivat 2013-11-12 a Wayback Machine.
* ↑ http://www.europapress.cat/tribunals/noticia-falco-ciu-agraeix-suport-dels-qui-confiat-ell-aquests-87-anys-dimputacio-20130906174213.html
* ↑ http://www.eltotdigital.com/2013/09/13/en-ferran-falco-ens-parla-sobre-la-seva-desimputacio/ Arxivat 2013-11-12 a Wayback Machine.
* ↑ «Qui són els tretze secretaris generals del govern de Puigdemont?». Vilaweb, 14-01-2016. [Consulta: 6 juliol 2022].
* ↑ Muñoz, Sara «Falcó ultima la seva marxa enmig d'una pugna amb Unió». El Punt Avui, 05-02-2017.

## Enllaços externs

* Fitxa al Parlament de Catalunya Arxivat 2013-07-20 a Wayback Machine.